खरौंधी(गढ़वा) : प्रखंड के आदिवासी बाहुल्य क्षेत्र में स्थित +2 उच्च विद्यालय राजी के तीन कमरा तथा मैदान पर पंडा नदी पुल के ठिकेदार ने तीन माह से अवैध रूप से कब्जा कर लिया है। जिस कारण बच्चों के पठन पाठन एवं खेल कूद में दिक्कत हो रही हैं। स्थानीय ग्रामीणों ने बताया विद्यालय के हेडमास्टर की मिलीभगत से पुल ठिकेदार लगभग तीन माह से विद्यालय पर अवैध रूप से कब्जा किये हुये है। विद्यालय के कमरों में पुल के 20 से 25 मजदूर रहते है। विद्यालय के मैदान में ठिकेदार द्वारा दर्जनों गाड़ी गिट्टी डम्प किया गया है। विद्यालय के मैदान में ही छड़ काटने तथा छड़ मोड़ने का कार्य किया जाता है। विद्यालय के कमरा में रहने वाले मजदूर हमेशा जैसे तैसे रहते है। सबसे ज्यादा परेशानी विद्यालय में पढ़ने वाली छात्राओ को होती है। विद्यालय में रहने वाले मजदूरों के द्वारा इधर उधर मैदान में जूठा खाना फेका जाता है। जिससे विद्यालय में पढ़ने वाले छात्र अक्सर घर पर आकर शिकायत करते है। इस संबंध में विद्यालय के हेडमास्टर जितेंद्र पाल ने बताया विद्यालय में पिछले कई दिनों से पुल में काम करने वाले मजदूर रहते है। कई बार विद्यालय का कमरा खाली करने के लिये बोला गया लेकिन लोग खाली नही कर रहे है। साथ ही जबरजस्ती पुल के ठेकेदार मैदान में दर्जनों गाड़ी गिट्टी डम्प कर दिया गया है।